“મોહર્રમનો મહિનો એ મહિનો છે કે જાહેલિય્યતના ઝમાનાના લોકો પણ એ મહિનામાં લડાઇ અને ઝઘડાને હરામ ગણતા હતા અને તે જફાકાર ઉમ્મતે આ મહિનામાં અમો આલે મોહમ્મદ (અ.સ.)ના લોહીને હલાલ કરાર દીધું, અમારી હુરમતને પાયમાલ કરી, અમારી ઔરતો અને બાળકોને આ મહિનામાં કૈદી બનાવ્યા, અમારા ખૈમાઓને આગ લગાડી, અમારા માલ અને ઘરવખરીને લૂટી લીધી, અમારા હકમાં રિસાલત મઆબ (સ.અ.વ.)ની હુરમત અને અઝમતનો પણ ખ્યાલ ન રાખ્યો. બેશક હુસૈન (અ.સ.)ની શહાદતના દિવસે અમારી આંખોને મજરૂહ કરી દીધી અને અમારા આંસુઓને જારી કરી દીધા. અમારા ઈઝ્ઝતદાર અને મહાન ખાનદાનને ઝલીલ અને અપમાનિત કર્યું. અને કયામત સુધી કરબલાની ઝમીન અમારા માટે વ્યાકુળતા, બૈચૈની અને મુસીબતને છોડી ગઇ. આ માટે હુસૈન (અ.સ.) જેવી મહાન અને શ્રેષ્ઠ હસ્તી ઉપર રડવાવાળાઓએ રડવું જોઇએ. બેશક હુસૈન (અ.સ.) ઉપર રડવું મોટા મોટા ગુનાહોને બખ્શાવી દે છે.